送何濟川學士知漢州
作者：梅堯臣
朝代：宋

paragraphs: 丞相初得君，有志重儒術。
乃言天下士，徒此占清秩。
遂懲衒鬻人，忝冒十八七。
進君天祿閣，比衆爲第一。
又薦王張韓，恬可與君匹。
吾儕宜慙羞，空自預朝韠。
欲歸無田園，强住枉歲日。
值君乘高軒，西望函谷出。
當時迎長卿，書史傳未悉。
車馳及襁負，千萬今可詰。
老農喜君來，田租不妄率。
織婦喜君來，縑機當俟畢。
府胥喜君來，督責去暴抶。
疾苦無不求，前人唯法律。
晝錦榮既浮，康民美方溢。
真爲丈夫志，豈是名過實。